**Notat**

Til Arbeidsutvalget for eksternfinansiert virksomhet (AU-EFV)

Fra Ressursgruppen for Forskningsrådet

|  |  |
| --- | --- |
| **Sakstype:** | **Innmelding av behov** |
| **Møtedato:** | **12.05.2023** |
| **Notatdato:** | **11.05.2023** |
| **Saksansvarlig:** | **Ingrid Sogner** |
| **Saksbehandler:** | **Lisa Nordick og Charlotte Kildal** |

**Regelmessige kurs om bidrag og oppdrag**

**Bakgrunn for saken**

Ressursgruppen for Forskningsrådet fasiliterte webinaret ‘[Klassifisering av BOA-prosjekter, samarbeid og MVA](https://www.uio.no/for-ansatte/nettverk-moter/fellesadm/fane/forskerstotte-pa-tvers/arrangementer/2023/230316-webinar-om-boa-mva.html)’ 16. mars 2023. Thomas Kjensli og Johan Hjemås fra Seksjon for Økonomi og virksomhetsstyring (ØVA) presenterte. Målgruppen for webinaret var forskningsrådgivere og prosjektøkonomer, og hele 120 personer deltok. Webinaret tydeliggjorde når forskningsprosjekter skal kategoriseres som bidrags- eller oppdragsprosjekter for å unngå lovbrudd og for å ivareta riktig rapportering til KD. Også samarbeidsbegrepet og MVA-plikt på konferanser ble gjennomgått.

Temaene er relevante for både forskningsrådgivere og prosjektøkonomer på tvers av UiOs enheter siden budsjetteringen av ulike søknads- og konferansebudsjetter er en av deres kjerneoppgaver. Men regelverket er komplekst og manglende kompetanse på området kan føre til feilkategorisering- og budsjettering, som utløser mye merarbeid både for enhetene og rådgiverne i ØVA. Andre konsekvenser kan være at fakturautbetalingen blir forsinket eller at avtaler med partnere må reforhandles, noe som lar UiO framstå som lite profesjonelt utad.

**Beskrivelse av behovet**

UiOs organisering tilsier at budsjetteringen og kategoriseringen av både konferanser og forskningsprosjekter fortas på grunnenhetene. Avvik ble derfor ofte ikke oppdaget før prosjekt skal aktiveres i UiOs økonomisystem. Kontraktforhandlingene er på dette tidspunktet allerede sluttført og kontrakten er signert av UiO og eksternt hold. Det er derfor avgjørende at både prosjektøkonomer og forskningsrådgivere får en god opplæring og regelmessig oppfriskning i regelverket og rutinene på UiO.   
  
Det er dessuten behov for en bedre informasjonsflyt mellom avdelingen for ØVA og rådgiverne på grunnenhetene. Noe av informasjonen som ble delt i webinaret var ny, f.eks. at det ikke lenger er mulig å forskuttere midler fra eksterne finansører til partnere. Dette er en betydelig endring som vil påvirke prosjektdesign, avtaleutforming og prosjektoppfølging, men informasjonen hadde ikke nådd forskningsstøtten gjennom andre kanaler. Når nye regelverk blir introdusert eller rutinene på UiO skjerpet er det derfor viktig at informasjonen når rådgiverne på grunnenhetene fort og at informasjonen er forståelig.

**Forslag til tiltak**

1) Tilbakemeldingene etter webinaret tilsier at kurset var veldig nyttig og nødvendig for de som deltok. Innholdet er relevant for forskningsstøtten på tvers av UiO og på grunn av turnover og endringer i rutinene er det avgjørende at UiO sørger for et regulært opplæringstilbud. Å organisere slik kompetanseheving som bestillingskurs er derfor lite hensiktsmessig. Ressursgruppen forslår at et slikt kurstilbud holdes av ØVA regelmessig og i forutsigbare intervaller, f.eks. årlig eller en gang per semester. Det bør også vurderes om formatet skal tilpasses, f.eks. ved at kurset deles i to og at det brukes mer tid på de ulike delene.   
  
2) For å sikre bedre informasjonsflyt og samarbeid bør ressursgruppen være i tettere kontakt med økonomiseksjonen. Vi ønsker derfor et møte for å diskutere hvordan vi i felleskap kan tilrettelegge for at forskningsstøtten får kompetansen og informasjonen de behøver. En mulighet er å invitere en representant fra ØVA inn i ressursgruppen for å sikre bedre kompetanse om økonomi i gruppen. På den måten vil det være lettere å tilrettelegge for bedre samarbeid mellom forskningsrådgivere og økonomer i drift av eksternfinansierte prosjekter.

3) Vi forslår videre at det opprettes en rutine for hvordan endringer i regelverk og rutiner kommuniseres i organisasjonen. Ved større endringer bør ØVA ta initiativ til seminarer eller webinarer som er åpent for hele forskningsstøtten, dvs. både prosjektøkonomer, forskningsrådgivere og andre som måtte ha interesse. Ressursgruppen har god erfaring med å nå hele forskningstøtten og kan bistå med å kommunisere tilbudet ut. Også Teams-gruppen *Forskerstøtteapperatet ved UiO* bør brukes i større grad av representanter fra de sentrale enhetene til å kommunisere nyheter, endringer i rutiner eller arrangement.